สรรพากรเว้นแวตเก็งกำไรราคาทอง
สรรพากรเมินเก็บภาษีมูลค่าเพิ่มเก็งกำไรทองคำ
28 เม.ย. 2556

สรรพากรเมินเก็บภาษีมูลค่าเพิ่มเก็งกำไรทองคำ
นางจิตรมณี สุวรรณพูล ที่ปรึกษากรมสรรพากร กล่าวว่า ปัจจุบันกรมสรรพากรเก็บภาษีมูลค่าเพิ่ม (แวต) จากร้านค้าทองเพียงอย่างเดียว โดยให้คิดจากส่วนต่างของราคาทองหรือกำไรทองที่ร้านค้าทองขายได้ เช่น ร้านค้าซื้อทองมามูลค่า 1 หมื่นบาท และจำหน่ายออกไปได้ 1.5 หมื่นบาท ก็ให้นำส่วนต่างหรือกำไร 5,000 บาท มาคิดเสียแวตให้กับกรมสรรพากร ไม่ได้เก็บโดยตรงจากผู้มาซื้อทองจากร้านค้าเหมือนสินค้าอื่นๆ 
นางจิตรมณี กล่าวว่า การเก็บภาษีแวตการซื้อขายทองเป็นกรณีพิเศษกว่าสินค้าอื่น เพราะมีการซื้อขายกันตลอดเวลา ไม่ได้ซื้อขายครั้งเดียวเหมือนเสื้อผ้า ซึ่งหากให้มีการเก็บแวตซื้อขายทองคำทุกครั้ง ผู้ประกอบการจะมีปัญหาเสียภาษีเยอะ จนมีปัญหาในการดำเนินการ
“แม้ว่าตอนนี้จะมีการเก็งกำไรทองกันมาก แต่กรมสรรพากรคงเข้าไปเก็บแวตทุกครั้งที่มีการซื้อขายจากราคาที่ดำเนินการจริงไม่ได้ เพราะจะทำให้เป็นภาระกับผู้ซื้อและผู้ขาย และอาจส่งผลให้ราคาทองคำเพิ่มสูงขึ้นอีก เพราะมีต้นทุนเพิ่มขึ้น” นางจิตรมณี กล่าว
ทั้งนี้ การไม่เก็บภาษีมูลค่าเพิ่มสินค้าทองคำ ไม่ถือเป็นเรื่องผิดปกติเพราะสินค้าบางรายการก็ไม่เก็บภาษี VAT เช่น ผัก ผลไม้ อาหารสด นอกจากนี้ยังมีการบริการที่ไม่เก็บภาษี VAT เช่นกัน เช่น สถาพยาบาล และ โรงเรียน